กระทรวงเกษตรและสหกรณ์ สนับสนุนสหกรณ์ชาวสวนปาล์มน้ำมันกระบี่ เพิ่มมูลค่าปาล์มน้ำมัน
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยว่าจากการลงพื้นที่ตรวจเยี่ยมการดำเนินงานของชุมนุมสหกรณ์ชาวสวนปาล์มน้ำมันกระบี่ จำกัด อำเภออ่าวลึก จังหวัดกระบี่ นับเป็นแหล่งปลูกปาล์มน้ำมันที่สําคัญและมีผลผลิตต่อไร่สูง โดยเฉพาะอําเภออ่าวลึก เป็นพื้นที่ที่ปลูกปาล์มน้ำมันเป็นแหล่งแรกของประเทศ การที่สหกรณ์ได้รวมตัวกันจัดตั้งเป็นชุมนุมสหกรณ์แห่งนี้ถือเป็นการช่วยเหลือเกษตรกรผู้ปลูกปาล์มน้ำมันให้สามารถสร้างมูลค่าเพิ่มให้กับผลผลิตปาล์มน้ำมันเป็นรายได้หลักให้กับครอบครัว สมาชิกสหกรณ์ได้รับประโยชน์และสร้างมูลค่าจากต้นปาล์มน้ำมันในหลายๆ เรื่องเป็นการสร้างโอกาสให้กับเกษตรกรได้มีรายได้ตลอดทั้งปี มีการเข้าร่วมโครงการปาล์มน้ำมันแปลงใหญ่ โครงการส่งเสริมการปลูกปาล์มน้ำมันให้ได้รับมาตรฐาน RSPO การนำเอาเทคโนโลยีและนวัตกรรมมาสร้างความเข้มแข็งให้กับภาคการเกษตร ซึ่งจะต้องทำให้คนรุ่นใหม่หันมาให้ความสนใจกับการเกษตรมากยิ่งขึ้น จึงให้ความสำคัญกับโครงการนำลูกหลานเกษตรกรกลับบ้านสานต่ออาชีพการเกษตร เพื่อเป็นการสนับสนุนให้ลูกหลานสมาชิกสหกรณ์ กลับมาทำการเกษตรที่บ้านเกิด โดยสามารถนําเทคโนโลยี และนวัตกรรม มาปรับใช้ในการประกอบอาชีพดังกล่าว สามารถทําการตลาดได้กว้างขวางมากขึ้น ทั้งออนไลน์และออฟไลน์ สำหรับชุมนุมสหกรณ์ชาวสวนปาล์มน้ำมันกระบี่ จำกัด จดทะเบียนสหกรณ์เมื่อวันที่ 10 กุมภาพันธ์ 2540 ปัจจุบันชุมนุมสหกรณ์ฯ มีสมาชิก จำนวน 13 สหกรณ์ เพื่อช่วยเหลือเกษตรกรในการประกอบอาชีพทำสวนปาล์มน้ำมันและสร้างมูลค่าเพิ่มของผลผลิตปาล์มน้ำมัน ซึ่งการดำเนินงานในปีบัญชี 2565 ชุมนุมสหกรณ์ฯ สามารถรวบรวมผลผลิตปาล์มน้ำมันกว่า 67,328 ตัน คิดเป็นมูลค่าประมาณ 694 ล้านบาท